News Update: Leapmotor เทรดวันแรกร่วง 42% หุ้นผู้ผลิตรถยนต์ไฟฟ้าจีน เน้นระดับกลาง-สูง ทำสถิติหุ้น IPO ผลงานแย่สุดในฮ่องกงปีนี้ - FINNOMENA
หุ้นผู้ผลิตรถยนต์ไฟฟ้า Zhejiang Leapmotor Technology และหุ้น Onewo บริษัทในเครือ China Vanke ผู้พัฒนาอสังหาฯ ของจีน ร่วงแรงในการเปิดตัวซื้อขายวันแรก
29 ก.ย. 2565

หุ้นผู้ผลิตรถยนต์ไฟฟ้า Zhejiang Leapmotor Technology และหุ้น Onewo บริษัทในเครือ China Vanke ผู้พัฒนาอสังหาฯ ของจีน ร่วงแรงในการเปิดตัวซื้อขายวันแรก หลังเสนอขายหุ้น IPO ในตลาดหุ้นฮ่องกง ซึ่งหากรวมมูลค่าการระดมทุนของทั้ง 2 บริษัทแล้วมากกว่า 1,500 ล้านดอลลาร์
หุ้น Zhejiang Leapmotor ร่วงลงมากถึง 42% สู่ระดับ 25.05 ดอลลาร์ฮ่องกง จากการระดมทุนประมาณ 800 ล้านดอลลาร์ หลังขายหุ้น IPO ที่ราคา 48 ดอลลาร์ฮ่องกง ซึ่งเป็นระดับต่ำสุดของกรอบราคาที่กำหนดไว้
ขณะที่หุ้น Onewo ธุรกิจจัดการอสังหาฯ ของ China Vanke ปรับตัวลงมา 7.9% แตะ 45.45 ดอลลาร์ฮ่องกง จากการระดมทุนได้ประมาณ 739 ล้านดอลลาร์ ผ่านการทำ IPO ที่ราคา 49.35 ดอลลาร์ฮ่องกง ซึ่งเป็นระดับกลางของกรอบราคาที่เสนอขาย
นี่ถือเป็นปีที่ยากลำบากสำหรับบริษัทจีนในการเสนอขายหุ้น IPO โดยข้อมูล Bloomberg รายงานว่า จากทั้งหมด 16 บริษัทที่จดทะเบียนในตลาดหุ้นฮ่องกงในปีนี้ที่สามารถระดมทุนได้มากกว่า 100 ล้านดอลลาร์นั้น มี 8 บริษัทปิดการซื้อขายวันแรกต่ำกว่าระดับ IPO ขณะที่อีก 3 บริษัทปิดทรงตัว และมีเพียง 5 บริษัทที่เคลื่อนไหวเหนือระดับราคา IPO
Shifara Samsudeen นักวิเคราะห์ของ LightStream Research ระบุว่า ราคา IPO ของหุ้น Leapmotor ถือว่าแพง แม้ราคาจะอยู่ที่จุดต่ำสุดของกรอบราคาที่กำหนดไว้ก็ตาม ขณะที่การ IPO มีผู้ต้องการซื้อไม่มากพอ แสดงให้เห็นถึงความเชื่อมั่นของนักลงทุนที่อ่อนแอ
Shifara Samsudeen เสริมว่า ต้นทุนของอัตรากำไรขั้นต้นคือปัจจัยสำคัญในการขยายส่วนแบ่งการตลาด ตอนนี้ Leapmotor กำลังดิ้นรนเพื่อให้ได้กำไรขั้นต้น ขณะที่คู่แข่งในประเทศทั้งหมดทำกำไรขั้นต้นได้อย่างเหมาะสมไปแล้ว
ตามหนังสือชี้ชวนการเสนอขาย Leapmotor มุ่งเป้าไปที่ตลาดรถยนต์ไฟฟ้าระดับกลางถึงสูง โดยมีช่วงราคาอยู่ที่ 150,000 ถึง 300,000 หยวน ซึ่งเป็นกลุ่มที่คาดว่าจะเติบโตเร็วที่สุดภายในปี 2023
ขณะที่ภาคอสังหาฯ จีน ยังคงได้รับแรงกดดันอย่างต่อเนื่อง การล็อกดาวน์ส่งผลกระทบต่อยอดขายบ้านจากผู้พัฒนาอสังหาฯ ที่เผชิญปัญหาสภาพคล่อง อย่างไรก็ตาม เมื่อเดือนที่แล้ว China Vanke สามารถรายงานผลประกอบการที่แข็งแกร่งขึ้นมาได้ ทำให้การเสนอขายหุ้น IPO ของ Onewo มีสัญญาณดีกว่าหุ้น Leapmotor
หลังการ IPO ของทั้ง 2 บริษัทดังกล่าว นักลงทุนกำลังจับตาการ IPO ของหุ้น CALB ซัพพลายเออร์แบตเตอรีรถยนต์ไฟฟ้าของจีนในวันที่ 6 ต.ค. หลังบริษัททเพิ่งระดมทุนได้ 1,300 ล้านดอลลาร์ เมื่อวานนี้ (28 ก.ย)
อ้างอิง:
https://www.bloomberg.com/news/articles/2022-09-28/ev-maker-china-vanke-s-unit-to-face-rough-market-in-hk-debut?srnd=premium-asia&sref=e4t2werz 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
Zhejiang Leapmotor
ตลาดหุ้นฮ่องกง
รถยนต์ไฟฟ้าจีน
หุ้นฮ่องกง
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA